【明報專訊】獨立書店「一拳書館」原定以推理為主題,到某間學校舉行小型書展,不過一拳噚日喺facebook話,因為「一個匿名投訴」,書展就被取消,戲言連東野圭吾、Agatha Christie、陳浩基、福爾摩斯都感到莫名其妙,「以推理為主題的書展會有多大逆不道?」不過,一拳自答話明白呢個問題係多此一舉,因為「現今社會對人不對事已成為常態」。一拳無公開學校名稱。
一拳書館提到,為今次書展做咗唔少工夫,包括挑選中英文書單、真金白銀訂書、輸入資料,仲有熱愛推理小說嘅同事一直諗點樣喺書展介紹好作品畀學生,但最終因為一個連名都無嘅投訴,就把書店嘅心機和血汗統統付諸流水,「合理不合理?已經無需要討論,大概現在只能夠學習新世界的日常」。
喺學校搞唔成書展,一拳就將書展移師店內舉行,由聽日至下周一(5月1日至6日)舉行「一拳推理週」,同時會辦幾場分享會等,由推理迷店員推介心水。
近月有唔少獨立書店反映被政府或監管部門密集式「巡查」,一拳書館係其中之一,舊年12月一拳喺facebook話,15日內有唔同部門上門巡查一拳及另一分店二拳10次,部分係例行巡查,亦有係接到投訴,搞到佢哋「真心攰」呢。